Torstein Rudihagen (Arbeiderpartiet), 2009-02-26:
Med ei utbygging av parsellane Værnes–Kvithammar i Stjørdal kommune og Nidelv bru–Grillstad i Trondheim kommune vil utbygginga av E6 Trondheim–Stjørdal bli ferdigstilt. Dette er derfor to viktige prosjekt for å få ein heilskapleg standard på denne stamvegstrekninga. Utbygginga har lege på vent. Parsellane var opphavleg med i den vedtekne utbygginga av E6 Trondheim–Stjørdal, men blei tekne ut som ein del av eit revidert opplegg. Men det var òg da ein føresetnad at ein skulle kome attende til desse to endeparsellane. E6 frå Trondheim til Stjørdal er ein sentral del av hovudvegnettet i trondheimsregionen. Den ligg i eit vekstområde, og trafikkprognosane viser òg høg trafikkvekst i dei nærmaste åra. Det er derfor svært bra at ein no står framfor ei sluttføring av utbygginga av denne strekninga. Departementet sluttar da òg opp om kommunanes og fylkeskommunanes forslag om å utvide innkrevjingsordningane for å finansiere sluttføringa av prosjektet. I innstillinga peiker òg komiteens fleirtal på at det no er lokalpolitisk tilslutning til å vidareføre bompengeinnkrevjing på prosjektet E6 Trondheim–Stjørdal for å delfinansiere denne utbygginga. Mange har teke til orde for at vi i større grad må få større samanhengande utbyggingar i staden for desse klattvise oppdelingane. Eg meiner at ei fullføring av denne strekninga nettopp er i tråd med det. I proposisjonen er det peikt på at utbygginga av E6 Nidelv bru–Grillstad byr på store utfordringar, og at Statens vegvesen på grunn av kompleksiteten i prosjektet ønskjer å prøve ut den nye konkurranseforma som dei kallar «konkurransepreget dialog». I innstillinga seier fleirtalet at det er bra at det blir hausta erfaring med nye konkurranseformer. Elles er det i proposisjonen òg sagt at det blir vurdert automatisk innkrevjingsordning når eksisterande bomstasjonar skal oppdaterast. Fleirtalet støttar sjølvsagt dette, da vi no alle er opptekne av at bompengeinnkrevjing skjer så kostnadseffektivt som mogleg. Eg har merka meg at Framstegspartiet òg har skrive inn i innstillinga nokre lange standardformuleringar om bompengefinansiering, som vi finn i samband med nær sagt alle bompengeproposisjonar som vi har til behandling her i huset. Representanten Sortevik undertrekte jo òg det no i sitt innlegg. Eg er nokså sikker på at ein polemikk eller ein diskusjon om desse forholda vil bli nok ein reprise på det vi har hatt tidlegare her i salen. Eg vil berre seie at for Arbeidarpartiet er det viktig å slå fast at desse to utbyggingsprosjekta er svært viktige å få gjennomført, at kommunar og fylkeskommunar ønskjer å få desse gjennomført, og at dei har gjeve si tilslutning til finansieringa. Det er eingong slik at vegprosjekt må finansierast. Eg har stor respekt for at Framstegspartiet meiner at det er staten som skal betale det. Men staten er ikkje ein eller annan rik onkel – staten, det er vi. Det er du og eg, det er heile folket. Framstegspartiet har ikkje andre pengar enn oss andre. Det er rett og slett folkets pengar. Skal vi fullfinansiere alle prosjekt innanfor forsvarlege økonomiske statsbudsjettrammer, må det gå ut over noko anna. Andre nødvendige investeringar eller velferdsoppgåver må nedprioriterast. Framstegspartiet vil heller ikkje det, dei lovar nærmast meir til alt. Da er alternativet auka skatt, og Framstegspartiet vil ha mindre skatt. Dette heng ikkje heilt i hop. Vi har årlege debattar om kva som er ei rettferdig innretning på skatte- og avgiftssystemet i landet. Det er det for all del ulikt syn på. Men til sjuande og sist er det ikkje sikkert at det er meir urettferdig at dei som har nytte av ein ny veg, må betale meir enn dei som aldri bruker denne vegen.